CELEX: 62021TN0246
Language: lv
Date: 2021-05-03 00:00:00
Title: Lieta T-246/21: Prasība, kas celta 2021. gada 3. maijā — FJ u.c./EĀDD

21.6.2021   
            
            
               LV
            
            
               Eiropas Savienības Oficiālais Vēstnesis
            
            
               C 242/56
            
         
      Prasība, kas celta 2021. gada 3. maijā — FJ u.c./EĀDD
      (Lieta T-246/21)
      (2021/C 242/79)
      Tiesvedības valoda – franču
      
         Lietas dalībnieki
      
      
         Prasītāji: FJ un 6 citi prasītāji (pārstāvis: J.-N. Louis, advokāts)
      
         Atbildētājs: Eiropas Ārējās darbības dienests
      
         Prasījumi
      
      Prasītāju prasījumi Vispārējai tiesai ir šādi:
      
                  —
               
               
                  atcelt Komisijas lēmumu, ar ko apstiprinātas prasītāju algas lapas par 2020. gada jūlija mēnesi, ciktāl tajās pirmoreiz un ar atpakaļejošu spēku – no 2019. gada 1. oktobra un no 2020. gada 1. janvāra – viņu atalgojumam piemēroti jaunie korekcijas koeficienti;
               
            
                  —
               
               
                  piespriest atbildētājai atlīdzināt tiesāšanās izdevumus.
               
            
         Pamati un galvenie argumenti
      
      Savas prasības pamatojumam prasītāji norāda, ka esot pārkāpti Civildienesta noteikumu 64. un 65. pants, vienlīdzīgas attieksmes princips vienlīdzīgas pirktspējas izteiksmē, pieļauta acīmredzama kļūda vērtējumā, kā arī pārkāpts tiesiskās drošības princips un nav izpildīts rūpības pienākums.
      Lai noteiktu korekcijas koeficientu, ko piemēro ārpus Savienības nodarbinātajiem prasītājiem, Eurostat esot jāievāc konkrēti dati viņu nodarbinātības vietā atbilstoši Civildienesta noteikumu 64. un 65. panta piemērošanas noteikumiem, kuri ir noteikti to XI pielikumā. Datu, kas ņemti vērā korekcijas koeficienta noteikšanā, savākšanas darbs tiek veikts atbilstoši starptautiskās sadarbības nolīgumam starp Eurostat, ESAO un ANO.
      Koeficienti, kas tiek aprēķināti, balstoties uz šiem datiem, pazeminājās no 2018. gada janvāra līdz 2019. gada janvārim no 239,7 uz 94,0, bet par šo pašu laikposmu ANO personāla atlīdzībai piemērojamie koeficienti tika paaugstināti, ievērojot inflāciju.
      Pamatojoties uz SVF analīzi – Kongo franks (CDF) 2017. gadā stipri zaudēja vērtību salīdzinājumā ar dolāru (USD) un euro, kam pievienojās būtiska inflācija, kura izpaudās kā nozīmīgs USD cenu kāpums. Turklāt gan Kongo centrālās bankas, gan ANO un SVF statistikas dati parāda paralēlu USD un CDF evolūciju attiecībā pret euro.